РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/338-21

30. јул 2021. године

Б е о г р а д

З А П И С Н И К

23. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 27. ЈУЛА 2021. ГОДИНЕ

 Седница је почела у 15,00 часова.

 Седницом је председавала Сандра Божић, председник Одбора.

 Седници су присуствовали: Вук Мирчетић, Лав Григорије Пајкић, проф. др. Марко Атлагић, Александар Чотрић (дошао у току друге тачке дневног реда), мр Јадранка Јовановић, Милош Терзић, Милица Обрадовић, Снежана Пауновић и Розалија Екрес, чланови Одбора.

 Седници су присуствовали: Љубомир Марић (Јован Колунџија), Небојша Бакарец (Иван Тасовац), Зоран Томић (дошао у току прве тачке дневног реда); (мр Јадранка Јовановић), Јелена Михаиловић (Снежана Пауновић), Јустина Пупин Кошћал и Самира Ћосовић (Наташа Михаиловић Вацић), заменици чланова Одбора.

 Седници нису присуствовали: Милена Поповић, Мира Петровић и Жељко Томић, као ни њихови заменици.

Поред чланова Одбора, седници је присуствовао Радован Јокић, вршилац дужности помоћника министра културе и информисања.

На предлог председавајућег, чланови Одбора су, једногласно (12 за) усвојили следећи

Д н е в н и р е д:

1. Разматрање Предлога закона о изменама Закона о култури, који је поднела Влада, у начелу;
2. Разматрање Предлога закона о измени Закона о библиотечко-информационој делатности, који је поднела Влада, у начелу.

ПРВА ТАЧКА ДНЕВНОГ РЕДА: Разматрање Предлога закона о изменама Закона о култури, који је поднела Влада, у начелу

У уводним напоменама председник Одбора Сандра Божић, истакла је да се Предлогом закона о изменама Закона о култури, утврђује општи интерес у култури, начин остваривања општег интереса у култури и обављање културних делатности, права, обавезе и одговорности Републике Србије, аутономних покрајина и општина, градова и града Београда у култури, као и услови за деловање свих субјеката у култури.

Радован Јокић, в.д. помоћника министра културе и информисања, упознао је чланове Одбора Предлог закона о изменама Закона о култури.

Нагласио је да Предлог закона представља усклађивање Закона о култури са другим прописима, као и да предложене измене Закона треба да обезбеде заступљеност од најмање 40% представника мање заступљеног пола у Националном савету за културу, управним и надзорним одборима.

Није било дискусије.

Одбор је, једногласно (13 за) одлучио да предложи Народној скупштини да прихвати Предлог закона о изменама Закона о култури, који је поднела Влада, у начелу.

Одбор је, једногласно (13 за) одредио Сандру Божић за известиоца Одбора на седници Народне скупштине.

ДРУГА ТАЧКА ДНЕВНОГ РЕДА: Разматрање Предлога закона о измени Закона о библиотечко-информационој делатности, који је поднела Влада, у начелу

У уводним напоменама Сандра Божић је истакла да се Предлогом закона о измени Закона о библиотечко-информационој делатности уређује општи интерес, услови и ресурси за обављање библиотечко-информационе делатности, циљеви развоја библиотечко-информационе делатности, библиотечко-информациони систем, права и слободе корисника, оснивање и типови библиотека, начин финансирања библиотека из јавних средстава, основе националног система узајамне каталогизације, матичне функције у библиотечко-информационој делатности, положај Народне библиотеке Србије као централне националне библиотеке и Библиотеке Матице српске као установе културе од националног значаја, као и друга питања од важности за библиотечко-информациону делатност.

Радован Јокић је упознао чланове Одбора са Предлогом закона о измени Закона о библиотечко-информационој делатности.

Напоменуо је да Предлог закона утврђује услове за именовање директора библиотека тако да се на ову функцију могу именовати лица која имају радно искуства у трајању од пет година у култури.

Није било дискусије.

Одбор је, једногласно (14 за) одлучио да предложи Народној скупштини да прихвати Предлог закона о измени Закона о библиотечко-информационој делатности, који је поднела Влада, у начелу.

Одбор је, једногласно (14 за), за известиоца Одбора на седници Народне скупштине одредио Сандру Божић, председника Одбора.

Седница је завршена у 15,06 часова.

СЕКРЕТАР ПРЕДСЕДНИК

 Дана Гак Сандра Божић